b'\n_START_ARTICLE_\nAntroposofi\n_START_PARAGRAPH_\nAntroposofi er en esoterisk filosofi og bev\xc3\xa6gelse, skabt af Rudolf Steiner (1861-1925). Antroposofien bygger p\xc3\xa5, at mennesket er et \xc3\xa5ndeligt v\xc3\xa6sen, som i sin helhed best\xc3\xa5r af legeme, sj\xc3\xa6l og \xc3\xa5nd._NEWLINE_Navnet er sammensat af de to gr\xc3\xa6ske ord antropos (\xce\xb1\xce\xbd\xce\xb8\xcf\x81\xce\xbf\xcf\x80\xce\xbf\xcf\x82 anthropos som betyder "menneske") og sofia (\xce\xa3o\xcf\x86\xc3\xad\xce\xb1 sophia som betyder "visdom"). S\xc3\xa5ledes betyder antroposofi "menneskevisdom" eller "visdom om det menneskelige". Det m\xc3\xa5 ikke forveksles med antropologi, der betyder l\xc3\xa6ren om mennesket. Gennem antroposofien opfordres enkeltmennesket til at s\xc3\xb8ge \xc3\xa5ndelig erkendelse. Rudolf Steiner kalder antroposofien en \xc3\xa5ndsvidenskab, fordi han har anvist bestemte videnskabelige metoder til opn\xc3\xa5else af sand \xc3\xa5ndserkendelse Samtidigt har han ud fra antroposofien givet impulser til en r\xc3\xa6kke praktiske livsomr\xc3\xa5der._NEWLINE_Antroposofisk Selskab blev stiftet af Rudolf Steiner, efter at han br\xc3\xb8d med det teosofiske selskab (Teosofi: okkult bev\xc3\xa6gelse og inspiration for mange ny-religi\xc3\xb8se bev\xc3\xa6gelser), hvor han var generalsekret\xc3\xa6r 1902-13 for den tyske afdeling. Det var is\xc3\xa6r Anni Besants fremstilling af Jiddu Krishnamurti som en reinkarnation af Jesus Kristus, der var \xc3\xa5rsag til bruddet._NEWLINE_Rudolf Steiner skrev over tredive b\xc3\xb8ger og holdt omkring seks tusinde foredrag. De allerfleste af dem er udgivet i bogform, p\xc3\xa5 tysk og ogs\xc3\xa5 i norsk, svensk eller dansk overs\xc3\xa6ttelse._NEWLINE_Gennem sin livslange \xc3\xa5ndsvidenskabelige virksomhed besk\xc3\xa6ftigede Rudolf Steiner sig med mangfoldige emner, som f.eks. kunst, arkitektur, filosofi, fysik, kemi, psykologi, religion, okkultisme, reinkarnation, medicin, p\xc3\xa6dagogik og \xc3\xb8konomi, for blot at n\xc3\xa6vne nogle af de vigtigste. Alt behandlede han p\xc3\xa5 nye m\xc3\xa5der i sine fors\xc3\xb8g p\xc3\xa5 at vise og forklare, hvordan han mente, at det \xc3\xa5ndelige gennemtr\xc3\xa6nger alt i verden._NEWLINE_Som et praktisk resultat af antroposofien opstod i 1919 Waldorfskolerne, der nu findes spredt over hele verden(i Danmark kaldes de Rudolf Steiner Skoler). Andre vigtige praktiske resultater af antroposofien er bl.a. bio-dynamisk jordbrug (Helios, Demeter), pengeinstitutter (i Norge bl.a. Cultura Sparebank, i Danmark Merkur Andelskasse), et kirkesamfund (i Norge Kristensamfunnet, i Danmark Kristensamfundet) og bev\xc3\xa6gelseskunsten eurytmi. Rudolf Steiner gav ogs\xc3\xa5 vigtige impulser til en ny arkitektur, som mange antroposofiske virksomheder har bidraget til at videref\xc3\xb8re._NEWLINE_Antroposofiens centrum er Goetheanum i Dornach, Schweiz. Rudolf Steiner har selv tegnet Goetheanumbygningen og mange af de omkringliggende bygninger. Desv\xc3\xa6rre nedbr\xc3\xa6ndte det oprindelige Gotheanum p\xc3\xa5 nyt\xc3\xa5rsnat 1922/23. Det nuv\xc3\xa6rende Gotheanum blev opf\xc3\xb8rt i 1924-28.'